รสก.ส่งรายได้เดือนส.ค.เกินเป้า
สคร.รายงาน รสก. ส่งรายได้เดือน ส.ค.เกิน เชื่อว่าเป็นผลดีนำเงินไปพัฒานารถไฟฟ้าความเร็วสูง
7 ก.ย. 2554

สคร.รายงาน รสก. ส่งรายได้เดือน ส.ค.เกิน เชื่อว่าเป็นผลดีนำเงินไปพัฒานารถไฟฟ้าความเร็วสูง
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า รายได้นำส่งแผ่นดินของรัฐวิสาหกิจประจำเดือน ส.ค. 2554 มีจำนวน 3,865 ล้านบาท สูงกว่าที่ประมาณการไว้ถึง 729 ล้านบาท ประกอบด้วยเงินรายได้นำส่งจากรัฐวิสาหกิจจำนวน 9 แห่ง จำนวน 3,635 ล้านบาท และเงินปันผลจากกิจการที่กระทรวงการคลังถือหุ้นต่ำกว่า 50% จำนวน 230 ล้านบาท
รัฐวิสาหกิจที่นำส่งรายได้สูงสุด 4 อันดับแรก ได้แก่ บริษัท กสท โทรคมนาคม จำนวน 1,270 ล้านบาท สำนักงานสลากกินแบ่งรัฐบาล จำนวน 1,120 ล้านบาท การทางพิเศษแห่งประเทศไทย จำนวน 872 ล้านบาท และองค์การเภสัชกรรม จำนวน 283ล้านบาท
รัฐวิสาหกิจและกิจการที่กระทรวงการคลังถือหุ้นต่ำกว่า 50% นำส่งรายได้แผ่นดินของรัฐวิสาหกิจสะสม ตั้งแต่เดือนต.ค. 2553 ถึงเดือนส.ค. 2554 สามารถนำส่งได้จริง 8.83 หมื่นล้านบาท ซึ่งสูงกว่าประมาณการ 1.15 หมื่นล้านบาท
นายสมชัย กล่าวว่า จากการนำส่งรายได้เข้ารัฐที่สูงกว่าเป้าหมายอย่างต่อเนื่อง ทำให้สคร.เชื่อมั่นในผลการดำเนินงานของรัฐวิสาหกิจ ว่าจะสามารถช่วยสร้างความมั่นคงทางการคลังของประเทศและช่วยขับเคลื่อนเศรษฐกิจของประเทศให้ก้าวหน้า ด้วยการนำรายได้ส่วนหนึ่งไปใช้พัฒนาและลงทุนในโครงการใหม่ๆ ของประเทศที่กำลังจะเกิดขึ้น อาทิ โครงการรถไฟความเร็วสูง เพื่อยกระดับคุณภาพชีวิตของประชาชนต่อไป